Det er en historisk forringelse af danskernes radio- og tv, som regeringen sammen med Dansk Folkeparti i dag har lagt ned over Danmarks Radio, mener Socialdemokratiet.

Men partiets medieordfører, Mogens Jensen, vil ikke love, at Socialdemokratiet vil rulle besparelserne tilbage, hvis partiet generobrer regeringsmagten.

- Vi vil gøre, hvad vi kan for at styrke public service, hvis vi måtte få overladt regeringsmagten. Vi kan ikke sige her og nu, hvad der kan lade sig gøre, og hvad der ikke kan lade sig gøre. Men vores udgangspunkt er, at vi ikke skal gennemføre så store nedskæringer på public service, som regeringen og Dansk Folkeparti gennemfører nu, siger han.

Vi vil gøre, hvad vi kan, for at styrke public servicetilbuddet til danskerne – både på radio og tv – inden for de rammer, vi måtte få til rådighed, når og hvis vi overtager regeringsmagten. Mogens Jensen (S), medieordfører

Er det et løfte, at I vil afbøde virkningerne af den aftale, der er indgået i dag?

- Vi vil gøre, hvad vi kan, for at styrke public servicetilbuddet til danskerne – både på radio og tv – inden for de rammer, vi måtte få til rådighed, når og hvis vi overtager regeringsmagten, siger Mogens Jensen.

Det lyder ikke som et helt klart løfte, for det kan jo også være penge til en public service-pulje, som alle kan søge?

- Nej, men jeg kan jo ikke stå her og redegøre i detaljer for, hvilken økonomisk situation vi overtager - eller helt præcise detaljer for, hvad vi kan gennemføre. Det kommer jo også an på, hvad vi kan skaffe et politisk flertal for. Men vores udgangspunkt er, at vi vil styrke public service, siger medieordføreren.

Læs også : Bock: DR skal ikke konkurrere direkte med private medier

S: Vi har behov for flere nyheder, ikke færre

DR har i dag fremlagt en spareplan, som følger af den netop indgåede public service-kontrakt med kulturminister Mette Bock (LA). Kontrakten præciserer, hvilke opgaver DR forventes at opfylde i de næste fire år.

Blandt andet reduceres de nuværende seks tv-kanaler til tre kanaler, og otte radiokanaler bliver til fem. I alt skal der gennemføres besparelser for 420 millioner kroner frem mod 2021.

Det følger af regeringen og Dansk Folkepartis medieaftale fra foråret, der fastslår, at DR skal skæres med 20 procent over de næste fem år - svarende til i alt 773 millioner kroner.

Især sport og underholdning bliver ramt af den store sparekniv. Og det er en forringelse for rigtig mange danskere, betoner Mogens Jensen:

- Det er en historisk forringelse af danskernes radio- og tv. Jeg synes, det er uforståeligt i en tid, hvor det vælter ind over os med udenlandsk indhold og fake news, at man skærer ned på det, vi er fælles om, siger han.

Læs også : Kulturministeren om ny publicservicekontrakt: DR skal følge danskernes medievaner

De tre tv-kanaler, der forbliver som såkaldte flow-kanaler i fjernsynet, er DR1, DR2 og børnekanalen Ramasjang. Derudover lægges kulturkanalen DRK under DR2, og ungdomskanalen DR3 og børnekanalen DR Ultra kan fra 2020 kun ses på nettet.

De korte tv-aviser klokken 17.50 og klokken 19.55 lukker. Det samme gør nyhedsprogrammet DR2 Dagen.

- Nyhederne bliver beskåret. Der forsvinder to daglige tv-aviser. Vi har behov for flere og bedre danske nyheder, ikke færre.

- Det er en spareøvelse, der forringer danskernes radio og tv. Det er en svækkelse af dansk sprog og kultur, og jeg forstår det simpelthen ikke, siger Mogens Jensen.

Også de øvrige oppositionspartier begræder "spareøvelsen" og anklager regeringen for at bryde med armslængdeprincippet om, at politikerne på Christiansborg bør afstå fra at detailstyre DR.